Det kom som en overraskelse og blev en udfordring for Verdensballetten, da Frederikshavn Kommune i efteråret meddelte, at den ville droppe det årlige tilskud på 38.000 kr. til den årlige ballet ved Den Tilsandede Kirke i Skagen. Siden har Verdensballetten mærket en utrolig opbakning fra borgere, virksomheder, fonde, kolleger i kulturlivet, og også fra turistforeningen i Skagen ”Toppen af Danmark”, og således bliver der igen næste år verdensballet i klitterne. Det begyndte i Skagen - Skagen er noget særligt for Verdensballetten. Det var her det hele begyndte, det er arnestedet, det er her vi har et stort og meget trofast publikum, siger Verdensballettens leder Jens-Christian Wandt og tilføjer: - Samtidig har det været utrolig stærkt at mærke den sympati, der fra alle sider er strømmet os i møde efter, at Frederikshavn Kommune meldte ud, at det var slut med støtten. Søger fra anden kommunal kasse Han understreger, at 38.000 kroner i kommunal støtte kan virke som et lille beløb sammenholdt med hele Verdensballettens budget, men det er vigtige penge. - Derfor er jeg også glad for, at kommunen nu har opfordret mig til at søge økonomiudvalget om støtte, - og at det i sidste ende måske blot handler om hvilken kasse pengene kommer fra, lyder det fra Jens-Christian Wandt. Tradition for danserne Netop nu er han og teamet bag ved at planlægge næste års forestilling, og han afslører, at det bliver til et gensyn med en række af Verdensballettens kendte navne, og også til nyskabt koreografi – skabt specielt til næste års forestilling, og naturligvis også den klassiske ballet med det helt store udtræk. Verdensballettens kunstneriske leder Steven McRae, der til daglig er 1. solodanser ved The Royal Ballet of London er med igen, det samme er ballerinaen fra Statsballetten i Berlin Iana Salenko. Der vil også være danske balletstjerner fra Den Kongelige Ballet på plakaten, og musikken bliver som altid leveret af Verdensballettens to musikere Niklas Walentin og Alexander McKenzie. - Også for danserne er Skagen noget særligt. De bor på Klitgården, de kommer rundt på cykler, de besøger museet og Grenen, og får is i Bamsemuseets Have. Og efter forestillingen spiser de middag på Ruths Hotel. Det er traditioner som alle glæder sig til år efter år, siger Jens-Christian Wandt. Forestillingen ved Den Tilsandede Kirke er som vanligt mandag i uge 29.

Opsummering:
Trods manglende kommunal støtte så danser Verdensballetten igen til sommer i Skagen, og nu søger balletten penge hos en anden kasse i Frederikshavn Kommune.